因為餐廳都幾多人幾full,所以要同團友夾枱坐,領隊又再一次安排妹妹仔跟我哋坐,出水痘嗰個就跟佢自己坐,由於妹妹仔有本事可以將條菜燒到出火,為免佢搞極都無得食,我哋唯有出手燒埋比佢食,所以都唔記得咗要影相呀!
臨尾影返張先!
哩到啲食物選擇都幾多啊!淨係飲品都有好多可以揀呀!
食完飯後準備坐車去outlet,喺等旅遊巴嘅時候,由於出水痘嘅妹妹仔唔會同我哋出機場,所以佢留喺餐廳到等酒店消息,領隊都算係咁啦!見到佢無錢交酒店費同嚟緊個星期嘅生活費,就借咗十萬円比佢,當時佢當住我哋咁多團友數錢比佢,我諗佢係想我哋幫佢做個證明,佢真金白銀咁借咗十萬円比佢啊!
雖然只係相處幾日,同枱食過幾次飯,但見到佢咁嘅情況,一個人重病緊咁要留喺一個陌生地方,真係唔係好放心啊!大家嚟個擁抱同安慰一吓之後,我哋就懷住唔安樂嘅心情離開餐廳繼續我哋嘅行程啊!搞到我都差啲喊出嚟呀!
(後話:由於實在唔放心,返到嚟香港幾日後有搵領隊問妹妹仔嘅情況,領隊話妹妹仔已經退燒同埋好得七七八八,而且重識到人出咗去玩,咁都放心啲啊! 不過好似話妹妹仔嘅屋企人關於借錢嘅事唔多認數,佢叫我如果有咩事要同佢做證,所以當日佢當住咁多人先比錢妹妹仔都啱啊!希望只係一場誤會啦!)
[2011年7月31日: 個領隊終於可以攞返啲錢嗱!不過佢要同妹妹仔啲屋企人講如果唔還就報警先肯還啊!最後都係搞到不歡而散呢!]
由國際通出發只係幾個字嘅車程就去到Outlet嘞! Outlet對於我一向都無咩吸引力,如果係自己去我一定唔會去outlet啊!一個鐘頭對於我嚟講時間太多了。
哩個outlet地方唔算大,價錢唔算平,貨品唔算新,outlet outlet,啲貨當然out out哋先襯吖嘛!
有輛小火車比小朋友坐。
哩個女仔喺到將啲玻璃用手畫上圖案做裝飾,畫得幾靚啊!
去咗間手信店行吓。
未嚟嘅時候好想買一對石獅子,但嚟到嘅時候見到又好似無無謂謂,到最後買咗哩個鎖匙扣都幾好啊!
好嘞!最後一個行程就係去赤嶺駅坐一個站嘅單軌電車去機場。
一上到月台就有車,要拿拿臨跑上車啊!
好快就到咗機場啊!
哩個喺那霸空港駅嘅指定影相位。
過條天橋就係那霸機場國內線。
我哋當然唔係去哩到上機,我哋先上返旅遊巴再過去國外線機場。由於機場真係好細,我哋到起飛前半個鐘先入閘到候機室。
候機室只有一間細細嘅免稅店。
黃昏時分,終於要踏上歸途嗱! 沖繩我會再嚟啊!
前幾年成日都覺得沖繩曾經比美國佔領過,哩到會比較西式,無咩好睇,但今次嘅到訪,沖繩令我有另一番感覺,雖然今次只係跟團,但感覺都幾好玩,成個行程都好relax,總括嚟講沖繩都好值得嚟玩,如果識揸車,沖繩好啱自駕遊,但好似我咁唔識揸車而要自由行,就要查好晒啲巴士時間表啊!否則會擔誤好多時間啊!
...... 完